ויואל משה

ויואל משה הוא ספר שחובר על ידי האדמו"ר מסאטמר, רבי יואל טייטלבוים, ובו הוא פורש את משנתו האנטי ציונית.

מגמת הספר
טענתו המרכזית של הספר היא שהתומך בציונות עובר על שני איסורים רעיוניים ביהדות:
איסור להתחבר ל"רשעים" (ראשי ומנהיגי הציונות)
איסור להקים ממשלה בזמן הגלות

מבנה הספר
הספר עוסק בשלושה נושאים עיקריים, שלכל אחד מהם מוקדש "מאמר". הספר פורסם לראשונה בשנת ה'תש"ך (1959), וכלל רק את המאמר הראשון. במהדורה הבאה, בשנת ה'תשכ"א, צורפו גם שני המאמרים הנוספים.
מאמר ראשון (שלוש השבועות) - לפי האמור במסכת כתובות דף קי:, השביע הקב"ה שלוש שבועות: את עם ישראל השביע שלא יעלו בחומה ושלא ימרדו באומות, ואת האומות השביע שלא ישעבדו את ישראל יותר מדי. חלק זה של הספר עוסק בפירושן של שלוש השבועות ובבירור השאלה אם הן נוהגות בימינו הלכה למעשה. מסקנתו היא שכל עוד היהודים בגלות נאסר עליהם להקים שלטון עצמי יהודי.
מאמר שני (יישוב ארץ ישראל) - בירור בשיטת הפוסקים האם מצוות יישוב ארץ ישראל נוהגת בימים אלה. מסקנתו שהמצווה נוהגת כאשר המטרה היא קיום תורה ומצוות (ולא כחיזוק אחיזה או כיבוש הארץ).
מאמר שלישי (לשון הקודש) - מאמר זה נכתב כתשובה לרבי פנחס הירשפרונג. במאמר זה פורש המחבר את יחסו כמתנגד לעברית המתחדשת.

דיונים נוספים
מעבר להתנגדות לציונות עוסק הספר בשלשה נושאים המתקשרים בדרך אגב להסברה בנושא ההתנגדות לציונות:
 ההתנגדות לקבלת סיפורי חסידים ללא מקור מוסמך כאמת (וזאת אף על פי שהמחבר השתייך לתנועת החסידות).
 הסבר בנוגע למידת החנופה ושוחד.
 הסבר על דרך פסיקת ההלכה (משמעות המחלוקות בהלכה).

הפולמוס על הספר

אלו הן נקודות הדיון המרכזיות של גדולי ישראל שדחו את שיטתו של האדמו"ר מסאטמר:

שלוש השבועות הן דברי מדרש הלכה והם לא הלכה למעשה.
שלוש השבועות אינן תקפות בימינו, ובטלו לאחר אלף שנים (כפי הבנת רוב תלמידי המרהח"ו את רבי חיים ויטאל).
השבועה שלא יעלו בחומה אינה על תקומה בא"י אלא רק על בניין בית המקדש (הגר"א).
העוסקים בהקמת מדינת ישראל אינם מוגדרים כרשעים.
התקופה היא תקופת אתחלתא דגאולה ולכן הגדרים שונים.
אחרי שהאו"ם אישר את הקמת מדינת ישראל, קיום המדינה אינו נחשב כמרידה באומות.

קישורים חיצוניים 
 ספר ויואל משה וספרים נוספים של האדמו"ר מסאטמר
 ספר "פוקח עורים"  - ספר אנונימי הטוען לזיופים בהדפסת ויואל משה, וקונטרס מלביש ערומים שיצא בתגובה
 עודד שכטר, "לשונם הטמא שקְרָאוּהוּ עברית", כתב-העת "מטעם"
 ספר "עלה נעלה - מענה לספר ויואל משה" מאת הרב שלמה אבינר
 
 
 

התנגדות לציונות
חסידות סאטמר
ספרי 1959
ספרי חסידות